اسلام آباد: شہباز شریف پارے کہ پاکستان اوغانستان تون اوار ڈیہہ نا اسیجا شونہالی ءِ مون آ دننگ کن سنبرینگوک ءِ۔ وزیراعظم مستی پارے کہ اوغانستان ءِ داوخت آ سیکورٹی، اقتصادی و انسانی بشخ آتیٹی چندی پیچیدہ چیلنج مو ن تروک ءِ، 28 ملین آن زیات بندغ و اِرا تہائی اوغان آبادی ءِ زندہ رہینگ انگ کن دمدستی انسانی کمک نا گرج ءِ۔ دہشت گردی نا لعنت اوغانستان نا بے گناہ شاری تا جون تے دننگ ءِ۔ وزیراعظم پارے کہ جہانی برادری دا مشکل وخت اٹی اوغانستان نا الس تون بایدے سلے۔ اوغانستان نا عبوری حکومت تون تعمیری رابطہ المی ءِ۔ ننے جہانی برادری نا اولیت آتا درجہ بندی کن اسہ متوازن نکتہ نظر اسینا گرج ءِ ہراٹی انسداد دہشت گردی،منشیات نا سمگلنگ و جوان طرز حکمرانی ءِ مون آ دننگ اوار مریک۔ وزیراعظم داہیت آ خوشی نا درشانی ءِ کرے کہ ایران نا نیوز ایجنسی ”ارنا“ و پاکستان نا قومی خبر رساں ادارہ ”ایسوی ایٹڈ پریس آف پاکستان (اے پی پی) زوت آتیٹ میڈیا نا بشخ اٹی کمکاری ءِ مون آ دننگ کن اسہ معاہدہ سے آ دستخط کرینو۔ اوپارے کہ ٹیلی ویژن، فلمز، سینما، ادبی و لسانی ادارہ غاتا نیام اٹ کمکاری ءِ ودفنگ کن داوڑنا چندی معاہدہ غاتیا شرہ مننگ ءِ۔ دا معاہدہ غاک ننا دودوربیدگ و روایت آتے حقی روشنائی ٹی پیش کننگ اٹ کمک ایترہ و ہڑتوم آ قوم تا نیام اٹ سنگتی و یکجہتی نا رشتہ غاتے پین سوگو کینہ۔
(اے پی پی)
(اے پی پی)
